**ΙΩΑΝΝΟΥ ΧΡΥΣΟΣΤΟΜΟΥ**

**ΟΜΙΛΙΑ Κ’.**

**ΙΩΑΝΝΟΥ 1,43-48.**

«Τη επαύριον ηθέλησεν εξελθείν εις την Γαλιλαίαν, και ευρίσκει Φίλιππον και λέγει αυτώ˙ Ακολούθει μοι. Ην δε ο Φίλιππος από Βηθσαϊδά, εκ της πόλεως Ανδρέου και Πέτρου».

Παντί τω μεριμνώντι ένεστί τι περισσόν, ο παροιμιώδης λόγος φησί. Ο δε Χριστός και τι πλέον ηνίξατο ειπών˙ «Ο ζητών ευρίσκει». Όθεν και έπεισί μοι λοιπόν θαυμάζειν, πόθεν ο Φίλιππος ηκολούθησε τω Χριστώ. Ο μεν γαρ Ανδρέας ακούσας παρά Ιωάννου και ο Πέτρος παρά Ανδρέου˙ ούτος δε παρ’ ουδενός˙ ουδέν μαθών ή τούτο μόνον ειπόντος του Χριστού προς αυτόν, «Ακολούθει μοι», επείσθη τε ευθέως και ουκ ανεχώρησεν, αλλά και κήρυξ ετέροις γίνεται. Δραμών γαρ επί τον Ναθαναήλ, «Ον έγραψε», φησί, «Μωυσής εν τω νόμω, και οι προφήται, ευρήκαμεν». Οράς πως μεμεριμνημένην διάνοιαν είχε και συνεχώς εμελέτα τα Μωυσέως και προσεδόκα την παρουσίαν; Και γαρ το, «Ευρήκαμεν», ζητούντων πως εστίν αεί. «Τη επαύριον εξήλθεν ο Ιησούς εις την Γαλιλαίαν». Πριν ή γαρ αυτώ τινά κολληθήναι, ουδένα καλεί.

Ποιεί δε αυτό ουχ απλώς, αλλά κατά την αυτού σοφίαν και σύνεσιν. Ει μεν γαρ, μηδενός αυτομάτου προσελθόντος, αυτός αυτούς εφειλκύσατο, καν απεπήδησαν ίσως˙ νυν δε αφ’ εαυτών ελόμενοι τούτο, βέβαιοι λοιπόν έμενον. Τον δε Φίλιππον καλεί, μάλλον αυτώ γνώριμον όντα, άτε γαρ εν τη Γαλιλαία γεννηθείς και τραφείς, μάλλον αυτόν επεγίνωσκε. Λαβών τοίνυν τους μαθητάς, έρχεται λοιπόν επί την άγραν των λοιπών, και τον Φίλιππον και τον Ναθαναήλ επισπάσαι. Άλλ’ επί μεν τούτου ουκ ην ούτω θαυμαστόν, ότι και η ακοή του Ιησού απεληλύθει εις την Συρίαν άπασαν. Το δε θαυμαστόν, το των περί Πέτρον και Ιάκωβον και Φίλιππον ην, ουχ ότι μόνον προ των σημείων επείσθησαν, άλλ’ ότι και εκ της Γαλιλαίας όντες, όθεν ουδέ προφήτης εγείρεται, ουδέ δύναταί τι αγαθόν είναι. Αγροικότερον γαρ πως και αγριώτερον και παχύτερον ούτοι διέκειντο.

Ο δε Χριστός καντεύθεν αυτού την ισχύν ενέφηνεν, από της ουδένα φερούσης καρπόν γης τους των μαθητών εκκρίτους εκλέγων. Εικός μεν ουν τον Φίλιππον και τους περί Πέτρον ιδόντα και παρά του Ιωάννου ακηκοότα, ακολουθήσαι, εικός δε και την φωνήν του Χριστού εργάσασθαί τι εν αυτώ. Οίδε γαρ τους μέλλοντας έσεσθαι επιτηδείους. Ο δε ευαγγελιστής άπαντα επιτέμνεται ταύτα. Ότι μεν ουν ο Χριστός έμελλεν ήξειν, ηπίστατο, ότι δε ούτος ο Χριστός ην, ηγνόει, όπερ αυτόν η παρά Πέτρου ή παρά Ιωάννου ακηκοέναι φημί. Λέγει δε και την κώμην αυτού ο Ιωάννης, ίνα μάθης ότι τα ασθενή του κόσμου εξελέξατο ο Θεός. «Ευρίσκει Φίλιππος τον Ναθαναήλ και λέγει αυτώ˙ Ον έγραψε Μωυσής εν τω νόμω και οι προφήται, ευρήκαμεν, Ιησούν τον υιόν Ιωσήφ τον από Ναζαρέτ». Λέγει δε ταύτα αξιόπιστον ποιών το κήρυγμα ει γε από Μωϋσέως εστί και των προφητών, και δυσωπών τον ακροατήν εντεύθεν.

Επειδή γαρ ο Ναθαναήλ ακριβής ην και πάντα διεσκεμμένος μετά αληθείας, ως και ο Χριστός εμαρτύρησε και το έργον έδειξεν, εικότως αυτόν επί τον Μωυσέα και τους προφήτας παρέπεμψεν, ίνα ούτω παραδέξηται τον κηρυττόμενον. Ει δε υιόν Ιωσήφ αυτόν λέγει, μη θορυβηθής. Έτι γαρ τούτου παις ενομίζετο είναι. Και πόθεν δήλον, ώ Φίλιππε, ότι ούτος εκείνός εστί; Τι λέγεις ημίν τεκμήριον; Ού γαρ αρκεί μόνον το αποφήνασθαι. Ποίον σημείον είδες; Ποίον θαύμα; Ουκ έστιν ακίνδυνον πιστεύειν απλώς υπέρ τοιούτων πραγμάτων. Ποίαν ουν έχεις απόδειξιν; Την αυτήν τω Ανδρέα, φησί. Και γαρ εκείνος παραστήσαι τον πλούτον ον εύρεν ουκ έχων, ουδέ δια ρημάτων επιδείξασθαι δυνάμενος τον θησαυρόν, άγει προς τον ευρεθέντα τον αδελφόν. Ούτω δη και ούτος, πώς μεν αυτός εστίν εκείνος ο Χριστός, και πώς αυτόν οι προφήται προανεκήρυξαν, ουκ είπεν, έλκει δε αυτόν προς τον Ιησούν, ουκ αποστησόμενον λοιπόν ειδώς, αν των ρημάτων γεύσηται και της διδασκαλίας εκείνου. Και είπεν αυτώ Ναθαναήλ˙ «Εκ Ναζαρέτ δύναταί τι αγαθόν είναι; Λέγει αυτώ Φίλιππος˙ Έρχου και ίδε. Είδεν ο Ιησούς τον Ναθαναήλ ερχόμενον προς αυτόν, και λέγει περί αυτού˙ Ίδε αληθώς Ισραηλίτης, εν ώ δόλος ουκ έστιν». Επειδή είπεν, «Εκ Ναζαρέτ δύναταί τι αγαθόν είναι;» επαινεί και θαυμάζει τον άνθρωπον. Και μην εγκληθήναι αυτόν εχρήν; Ουδαμώς. Ουδέ γαρ απιστούντος ην τα ρήματα, ουδέ εγκλημάτων άξια, άλλ’ επαίνων. Πώς και τίνι τρόπω; Ότι Φιλίππου μάλλον ούτος εσκεμμένος ην τα προφητικά. Και γαρ ην ακούσας από των Γραφών, ότι από Βηθλεέμ δει τον Χριστόν ελθείν και από της κώμης εν η ην Δαυΐδ. Τούτο γουν και παρά Ιουδαίοις εκράτει, και ο προφήτης άνωθεν εκήρυττε λέγων˙ «Και συ, Βηθλεέμ, ουδαμώς ελαχίστη ει εν τοις ηγεμόσιν Ιούδα˙ εκ σου γαρ εξελεύσεται ηγούμενος, όστις ποιμανεί τον λαόν μου τον Ισραήλ». Επεί ουν ήκουσεν, ότι εκ Ναζαρέτ, εθορυβήθη και διηπόρησεν, ουχ ευρίσκων συμβαίνουσαν του Φιλίππου την επαγγελίαν τη προφητική προρρήσει. Θέα δε αυτού και εν τη διαπορήσει την σύνεσιν και επιείκειαν. Ου γαρ είπεν ευθέως˙ «Απατάς με, ώ Φίλιππε, και ψεύδη. Ου πείθομαι, ου παραγίνομαι. Έμαθον από των προφητών, ότι από Βηθλεέμ τον Χριστόν ελθείν δε, ου δε λέγεις, από Ναζαρέτ. Ου τοίνυν ούτος εκείνός εστίν». Άλλ’ ουδέν τούτων είπεν, αλλά τι; Παραγίνεται και ούτος, τω μεν μη καταδέξασθαι εκ Ναζαρέτ αυτόν είναι, την ακρίβειαν την περί τας Γραφάς δηλών και των τρόπων ανεξαπάτητον, τω δε μη διαπτύσαι τον απαγγείλαντα, τον πολύν πόθον, ον είχε περί την του Χριστού παρουσίαν, εμφαίνων. Ενενόησε γαρ, ότι εικός ήν Φίλιππον περί τον τόπον εσφάλθαι.

Θέα δε μοι και την παραίτησιν, πώς επιεική πεποίηται και εν ερωτήσεως τάξει. Ουδέ γαρ είπεν, Ουδέν αγαθόν η Γαλιλαία φέρει, αλλά πώς; «Εκ Ναζαρέτ δύναταί τι αγαθόν είναι;». σφόδρα δε ην και ο Φίλιππος συνετός. Ου γαρ ως απορηθείς αγανακτεί και δυσχεραίνει, άλλ’ επιμένει τον άνδρα βουλόμενος αγαγείν και εκ προοιμίων την αποστόλω προσήκουσαν ευτονίαν ημίν ενδεικνύμενος. Δια ταύτα και ο Χριστός φησίν˙ «Ίδε αληθώς Ισραηλίτης εν ώ δόλος ουκ έστιν». Ώστε ένι και ψευδής Ισραηλίτης. Άλλ’ ουχ ούτος τοιούτος. Αδέκαστος γαρ αυτού, φησίν, η κρίσις, ουδέ προς χάριν, ουδέ προς απέχθειαν φθέγγεται. Καίτοι Ιουδαίοι επερωτηθέντες, πού ο Χριστός γεννάται, είπον ότι εν Βηθλεέμ και την μαρτυρίαν παρήγαγον λέγοντες˙ «Και συ, Βηθλεέμ, ουδαμώς ελαχίστη ει εν τοις ηγεμόσιν Ιούδα». Άλλ’ εκείνοι μεν πριν ιδείν εμαρτύρουν ταύτα. Επειδή δε είδον, υπό της βασκανίας την μαρτυρίαν απέκρυψαν λέγοντες˙ «Τούτον δε ουκ οίδαμεν πόθεν εστί».

Ο δε Ναθαναήλ ουχ ούτως, άλλ’ ην εξ αρχής περί αυτού γνώμην είχε, ταύτην έμεινε διατηρών, ότι ουκ έστιν εκ Ναζαρέτ. Πώς ουν αυτόν Ναζωραίον οι προφήται καλούσιν; Από της ανατροφής και της εκεί διαγωγής. Το μεν ουν ειπείν. Ουκ ειμί εκ Ναζαρέτ, καθώς απήγγειλέ σοι Φίλιππος, άλλ’ εκ Βηθλεέμ, παρίησιν, ώστε μη ευθέως αμφισβητήσιμον ποιήσαι τον λόγον. Χωρίς δε τούτων, ότι, ει και έπεισε, τούτο ουκ αν ικανόν τεκμήριον έδωκε του αυτόν είναι τον Χριστόν. Τι γαρ εκώλυε και μη όντα Χριστόν από Βηθλεέμ είναι κατά τους άλλους τους εκεί γεννηθέντας; Τούτο μεν ουν παρίησιν, ο δε μάλιστα αυτόν δύναται επαγαγέσθαι, τούτο ποιεί. Δείκνυσι γαρ εαυτόν παρόντα διαλεγομένοις αυτοίς. Ειπόντος ουν εκείνου, «Πόθεν με γινώσκεις;» λέγει˙ «Προ του σε Φίλιππον φωνήσαι, όντα υπό την συκήν είδόν σε».

Όρα άνθρωπον ευσταθή και βεβηκότα. Ειπόντος γαρ του Χριστού˙ «Ίδε αληθώς Ισραηλίτης», ουκ εχαυνώθη τοις επαίνοις, ουκ επέδραμε τοις εγκωμίοις, άλλ’ επιμένει ζητών και ακριβέστερον διερευνώμενος, και βούλεταί τι σαφές μαθείν. Αυτός μεν ουν ως άνθρωπος εξήταζεν έτι, ο δε Ιησούς ως Θες απεκρίνατο. Και γαρ είπεν, ότι «άνωθέν σε οίδα» και των τρόπων αυτού την επιείκειαν, ουχ ως άνθρωπος αυτώ παρηκολουθηκώς, άλλ’ άνωθεν ως Θεός έγνω.

Και, «νυν είδόν σε εν τη συκή», ότε ουδείς αυτόθι παρήν, αλλά μόνος Φίλιππος ην και Ναθαναήλ, και κατ’ ιδίαν άπαντα ταύτα είπον. Δια δη τούτο είρηται, ότι «Ιδών αυτόν πόρρωθεν, είπεν˙ Ίδε αληθώς Ισραηλίτης» ίνα μάθη ότι πριν ή πλησιάσαι τον Φίλιππον ταύτα εφθέγγετο ο Χριστός, ώστε μη ύποπτον γενέσθαι την μαρτυρίαν. Διο και τον καιρόν είπε, και τον τόπον και το δένδρον. Ει μεν γαρ είπε μόνον, «Προ του Φίλιππον ελθείν προς σε, είδόν σε», καν υπωπτεύθη, ως αυτός αυτόν απεσταλκώς, και ουδέν μέγα λέγων. Νυν δε τω τον τόπον ειπείν, καθ’ ον διέτριβε φωνούμενος παρά του Φιλίππου και του δένδρου την προσηγορίαν, και της διαλέξεως τον καιρόν, αναμφισβήτητον την πρόρρησιν έδειξεν ούσαν.

Ου την πρόρρησιν δε μόνον εδήλωσεν, αλλά και ετέρως αυτόν επαίδευσεν. Εις υπόμνησιν γαρ αυτών ήγαγε των τότε λεχθέντων, οίον, ότι «Εκ Ναζαρέτ δύναταί τι αγαθόν είναι;» εφ’ ω και μάλιστα μείζονος αυτόν απεδέξατο και ότι ταύτα αυτού φθεγξαμένου ου κατέγνω, άλλ’ επήνεσε και εθαύμασε. Διο και εκ τούτου συνείδεν, ότι ο Χριστός όντως εστίν, από τε της προρρήσεως, από τε του την γνώμην εξετάσαι μετά ακριβείας αυτού, όπερ δεικνύντος ην, ότι και τα εν τη διανοία αυτού ηπίστατο. Άλλως τε και το καθ’ εαυτού δόξαντα λέγειν, μη μέμψασθαι, αλλά και επαινέσαι. Ότι μεν ουν εφώνησεν αυτόν ο Φίλιππος, είπε, τι δε αυτώ διελέχθη και τι ούτος εκείνω, παρήκεν, αφείς αυτού τω συνειδότι και ου βουλόμενος αυτόν επί πλέον ελέγχειν.

Τι ουν; Πριν ή τον Φίλιππον φωνήσαι είδεν αυτόν μόνον, ουχί δε και προ τούτου εώρα τω ακοιμήτω όμματι; Εώρα, και ουδείς αν αντείποι. Αλλά τέως τούτο το κατεπείγον ήν ειπείν. Τι ουν εκείνος; Επειδή τεκμήριον αναμφισβήτητον έλαβε της προγνώσεως, ήλθεν επί την ομολογίαν και τη αναβολή τη προτέρα την ακρίβειαν δηλών και τη μετά ταύτα συγκαταθέσει την ευγνωμοσύνην. Απεκρίθη γαρ, φησί, και λέγει αυτώ˙ «Ραββί, συ ει ο Υιός του Θεού; Συ ει ο βασιλεύς του Ισραήλ;».

Είδες ψυχήν περιχαρή γενομένην αθρόον, και τοις ρήμασι περιπτυσσομένην τον Ιησούν; Συ ει, φησίν, ο προσδοκώμενος, εκείνος ο ζητούμενος. Είδες εκπληττόμενον, θαυμάζοντα, σκιρτώντα, πηδώντα υπό της ηδονής; Ούτω και ημάς χαίρειν δει, καταξιωθέντας μαθείν του Θεού τον Υιόν. Χαίρειν δε, ου κατά διάνοιαν μόνον, αλλά και επί των πραγμάτων αυτών τούτο δεικνύναι. Τι δε των χαιρόντων εστί; Πείθεσθαι τω γνωρισθέντι. Πειθομένων δε εστί, το ποιείν άπερ αν εκείνος βούληται. Επεί ει μέλλοιμεν τα παροξύνοντα αυτόν πράττειν, πόθεν δηλώσομεν ότι χαίρομεν; Ουχ οράτε και εν οικίαις, όταν τις τινά υποδέχηται των ποθουμένων, πως μετά χαράς πάντα πράττει πανταχού περιτρέχων, και ει δέοι πάντα τα όντα προέσθαι, μηδενός φειδόμενος, ώστε αρέσαι τω παραγενομένω; Ει δε καλών τις μη υπακούοι, και τα αναπαύοντα αυτόν μη πράττοι, καν μυριάκις λέγη τη παρουσία χαίρειν, ουκ αν πιστευθείη ποτέ παρά του ξενιζομένου, δικαίως. Επί γαρ των έργων τούτο επιδεικνύναι χρη.

Ουκούν επεί και ο Χριστός προς ημάς ήλθε, δείξωμεν ότι χαίρομεν και μηδέν των παροξυνόντων αυτόν πράττωμεν. Καλλωπίσωμεν την οικίαν εις ην παρεγένετο. Τούτο γαρ χαιρόντων˙ παραθώμεν άριστον ο βούλεται φαγείν˙ τούτο γαρ αγαλλομένων. Ποίον δε εστί τούτο το άριστον; Αυτός φησίν˙ «Εμόν βρώμά εστίν, ίνα ποιήσω το θέλημα του πέμψαντός με». Θρέψωμεν αυτόν πεινώντα, ποτίσωμεν διψώντα. Καν ψυχρού δως ποτήριον, δέχεται. Φιλεί γαρ σε. Τα δε παρά των φιλουμένων, καν μικρά τυγχάνη, μεγάλα τω ποθούντι φαίνεται. Μόνον συ μη κατοκνήσης. Καν οβολούς δύο καταβάλης, ουκ αποστρέφεται, άλλ’ ως πολύν δέχεται πλούτον. Επειδή γαρ ανενδεής εστί και ου χρείας ένεκεν ταύτα λαμβάνει, εικότως ουκ εν τω μέτρω των διδομένων, άλλ’ εν τη προαιρέσει του παρέχοντος αυτόν, ότι σπουδάζεις άπαντα υπέρ τούτου, ότι χαίρεις επί τη παρουσία.

Όρα αυτός πως προς σε διάκειται. Ήλθε δια σε, την ψυχήν έθηκεν υπέρ σου. Και μετά ταύτα πάντα ουδέ ικετεύειν σε παραιτείται. «Υπέρ Χριστού γαρ πρεσβεύομεν», φησίν, «ως του Θεού παρακαλούντος δι’ ημών». Και τις ούτω μαινόμενος, φησίν, ως μη φιλείν τον δεσπότην τον εαυτού; Τούτο και εγώ λέγω, και οίδα μεν ότι έκαστος ημών ουκ αν αρνηθείη τούτο τοις ρήμασι και τη διανοία. Άλλ’ ουκ από των ρημάτων μόνον, αλλά και από των πραγμάτων δείκνυσθαι βούλεται ο φιλούμενος τούτο. Αν γαρ λέγωμεν τουτο, μη ποιώμεν δε τα των ποθούντων, γέλως τούτό εστίν, ουκ επί του Θεού δε μόνον, αλλά και επί των ανθρώπων.

Επεί ουν το δια των λόγων μόνον ομολογείν, δια δε των έργων εναντιούσθαι, ουχί ανόνητον μόνον, αλλά και επιβλαβές ημίν, παρακαλώ, την δια των έργων ομολογίαν προσθώμεν, ίνα και της παρ’ αυτού τύχωμεν ομολογίας κατά την ημέραν εκείνην, όταν επί του Πατρός ομολογή τους αξίους εν Χριστώ Ιησού τω Κυρίω ημών, δι’ ου και μεθ’ ου τω Πατρί η δόξα, άμα τω αγίω Πνεύματι, νυν και αεί, και εις τους αιώνας των αιώνων. Αμήν.

**ΙΩΑΝΝΟΥ ΧΡΥΣΟΣΤΟΜΟΥ**

**ΟΜΙΛΙΑ Κ’**

**ΙΩΑΝΝΟΥ 1,43-48.**

«Την άλλην ημέραν απεφάσισεν ο Ιησούς να μεταβή εις την Γαλιλαίαν και συναντά τον Φίλιππον και λέγει εις αυτόν: «Ακολούθησέ με». Κατήγετο δε ο Φίλιππος από την Βηθσαϊδά, την πατρίδα του Ανδρέου και του Πέτρου».1

Όπως λέγει η παροιμία, εκείνος που φροντίζει επιμελώς δια κάτι, έχει κάποιαν ωφέλειαν.2 Ο Χριστός όμως υπενόει κάτι περισσότερον, όταν έλεγεν «εκείνος που ζητεί, ευρίσκει».3 Από αυτό λοιπόν γεννάται η απορία μου, διατί ο Φίλιππος ηκολούθησε τον Χριστόν. Ο Ανδρέας πάντως τον ηκολούθησεν, διότι είχεν ακούσει περί αυτού από τον Ιωάννην και ο Πέτρος είχεν ακούσει από τον Ανδρέαν. Ο Φίλιππος όμως, χωρίς ν’ ακούση τίποτε από κανένα, αλλά μόνον τον λόγο του Χριστού «Ακολούθησέ με» υπήκουσεν αμέσως και δεν απεχώρησεν, άλλ’ έγινε κήρυξ αυτού εις τους άλλους. Διότι, αφού επήγεν εις τον Ναθαναήλ, του είπεν: «Ευρήκαμεν αυτόν, περί του οποίου έγραψεν ο Μωυσής εις τον νόμον και προανήγγελαν οι προφήται».4 Βλέπεις πόσον επιμελημένην σκέψιν είχε και πόσον συχνά εμελέτα τα γραπτά του Μωυσέως και επερίμενε την έλευσιν του Χριστού; Διότι ο «Ευρήκαμεν» ανήκει εις εκείνον, ο οποίος πάντοτε ζητεί: «Την άλλην ημέραν επήγεν ο Ιησούς εις την Γαλιλαίαν». Και δεν προσκαλεί κανένα, πριν ακούση κάτι περί αυτού.

Και αυτό το κάμνει πράγματι όχι χωρίς αιτίαν, αλλά με υπερτάτην σοφίαν και σύνεσιν. Διότι, εάν εκείνος τους προσείλκυσε χωρίς να το θέλουν, ίσως έπειτα να απεμακρύνοντο. Όταν όμως διαλέγουν τούτο με την θέλησίν των, εις το εξής θα παραμείνουν ακλόνητοι. Εκάλεσε λοιπόν πλησίον του τον Φίλιππον, επειδή ήτο γνωστότερός του, διότι, αφού είχε γεννηθή και ανατραφή εις την Γαλιλαίαν, τον εγνώριζε περισσότερον. Αφού λοιπόν επήρε μαζί του τους μαθητάς του, επήγε να αγρεύση τους άλλους και προσελκύει τον Φίλιππον και τον Ναθαναήλ. Και δεν πρέπει ν’ απορή κανείς με αυτό, διότι η φήμη του Ιησού είχεν απλωθή εις ολόκληρον την Συρίαν. Και το παράδοξον ήτο, ότι τον ηκολούθησαν ο Πέτρος και ο Ιάκωβος και ο Φίλιππος, όχι μόνον διότι είχον πιστεύσει πριν από τας αποδείξεις περί αυτού, αλλά και διότι κατήγοντο από την Γαλιλαίαν, από την οποίαν ούτε προφήτης ούτε κάτι καλόν ημπορούσε να προέλθη. Διότι ήγο γένος αγροτικόν, άξεστον και σκληρόν.

Και από εδώ απέδειξεν ο Ιησούς την δύναμίν του, αφού από γην που δεν παράγει κανένα καρπόν, εξήγαγε την εκλεκτήν μερίδα των μαθητών του. Πιθανόν λοιπόν είναι, ότι ο Φίλιππος τον ηκολούθησε, διότι είδε τον Πέτρον και ήκουσε περί αυτού από τον Ιωάννην, άλλ’ είναι επίσης πιθανόν, ότι η φωνή του Ιησού τον έκαμε ν’ ασχοληθή μέσα του. Όλα αυτά ο Ευαγγελιστής τα αφηγείται κεφαλαιωδώς. Εκείνος εγνώριζε τούτο, ότι δηλαδή θα έλθη ο Χριστός, ηγνόει όμως, ότι αυτός εδώ ήτο ο Χριστός και νομίζω, ότι αυτό το έμαθεν ή από τον Πέτρον ή από τον Ιωάννην. Αναφέρει μάλιστα και το όνομα του χωρίου του ο Ιωάννης, δια να μάθης, ότι ο Θεός εδιάλεξε τα ασθενή του κόσμου. «Συναντά ο Φίλιππος τον Ναθαναήλ και του λέγει˙ Ευρήκαμεν τον Ιησούν, τον υιόν του Ιωσήφ, από την Ναζαρέτ, δια τον οποίον έγραψεν ο Μωυσής και προανήγγειλαν οι προφήται».5 Και τα λέγει αυτά δια να κάμη το κήρυγμα αξιόπιστον, συνδέων αυτό με τον Μωυσήν και τους προφήτας και δια να κάμη ως εκ τούτου τον ακρατήν ευσεβέστερον.

Επειδή λοιπόν ο Ναθαναήλ ήτο έμπειρος και φιλόπονος μελετητής της αληθείας, όπως και ο Χριστός εδήλωσε και εμπράκτως απέδειξε, δικαίως τον παρέπεμψεν εις τον Μωυσήν και τους Προφήτας, δια να παραδεχθή κατ’ αυτόν τον τρόπον τον κηρυσσόμενον. Εάν δε εκείνον τον ονομάζη υιόν του Ιωσήφ, να μη ταραχθής. Διότι μέχρι τώρα εθεωρείτο υιός του Ιωσήφ. Και από πού ομολογείται, Φίλιππε, ότι αυτός είναι εκείνος, περί του οποίου ομιλείς; Ποίαν απόδειξιν μας δίδεις; Διότι δεν αρκεί μόνον τονα το διακηρύσσης. Ποίον σημείον είδες; Ποίον θαύμα; Δεν είναι άνευ κινδύνου το να δίδη κανείς πίστιν εις τέτοια πράγματα αφελώς. Ποίαν λοιπόν απόδειξιν έχεις; Την ιδίαν ακριβώς, λέγει, την οποίαν έχει ο Ανδρέας. Διότι εκείνος, επειδή δεν ημπορούσε να παραστήση τον πλούτον που είχεν εύρει, ούτε να περιγράψη με λόγια τον θησαυρόν, οδηγεί τον αδελφόν του προς τον ευρεθέντα. Κατ’ αυτόν λοιπόν τον τρόπον και αυτός δεν του εξήγησε, πως εκείνος ήτο ο Χριστός και πως εκείνον είχον προαναγγείλει οι προφήται, αλλά τον ωδήγησεν εις τον Ιησούν, επειδή εγνώριζεν ότι, αν γευθή τους λόγους και την διδασκαλίαν του, δεν πρόκειται να φύγη πλέον. Και τον ερώτησεν ο Ναθαναήλ: «Είναι δυνατόν να προέλθη κάτι καλό από την Ναζαρέτ»; Και ο Φίλιππος του απήντησε: «Ελθέ και ίδε». Και είδεν ο Ιησούς, ότι ο Ναθαναήλ επήγαινε προς αυτόν και είπε: «Να ένας αληθινός Ισραηλίτης, εις τον οποίον δεν υπάρχει δόλος».6 Και επειδή ο Ναθαναήλ είχεν ερωτήσει, «Είναι δυνατόν να προέλθη κάτι καλόν από την Ναζαρέτ;», δι’ αυτό τον επαινεί και τον θαυμάζει. Μήπως ήτο προτιμότερον να επιπληχθή; Καθόλου. Διότι ούτε τα λόγια προήρχοντο από άνθρωπον που δεν πιστεύει, ούτε άξια τιμωρίας ήσαν, αλλά επαίνου.

Πώς και διατί; Διότι ο Ναθαναήλ είχε μελετήσει τας προφητείας περισσότερον από τον Φίλιππον. Είχε μάθει δηλαδή από τας Γραφάς, ότι ο Χριστός θα γεννηθή εις την Βηθλεέμ, εις την κώμην από την οποίαν κατήγετο και ο Δαυΐδ. Αυτή η άποψις επεκράτει μεταξύ των Ιουδαίων και ο προφήτης την είχε προαναγγείλει κάποτε με τα εξής λόγια: «Και συ, Βηθλεέμ, δεν είσαι καθόλου μικροτέρα μεταξύ των αρχηγών του Ιούδα. Διότι από σε θα γεννηθή αρχηγός, που θα διοικήση τον λαόν μου τον Ισραήλ».7

Όταν λοιπόν ο Ναθαναήλ ήκουσεν, ότι ήτο από την Ναζαρέτ, εταράχθη και ήρχισε ν’ αμφιβάλλη, διότι έβλεπεν ότι οι λόγοι του Φιλίππου δεν ήσαν σύμφωνοι με την προφητικήν πρόβλεψιν. Αξίζει δε να παρατηρηθή, πόσον συνετός και μετρημένος ήτο εις την αμφιβολίαν του. Διότι δεν είπε˙ Με απατάς, Φίλιππε, και ψεύδεσαι. Δεν πιστεύω και δεν θα έλθω μαζί σου. Έμαθα από τους προφήτας, ότι ο Χριστός πρόκειται να έλθη από την Βηθλεέμ και συ λέγεις από την Ναζαρέτ. Επομένως αυτός δεν είναι ο Χριστός. Φυσικά δεν είπε τίποτε από αυτά, αλλά τι έκαμεν; Επήγε και αυτός εις συνάντησιν του Ιησού και με το ότι δεν παρεδέχετο, ότι κατάγεται από την Ναζαρέτ, απέδειξεν ότι εγνώριζε καλά τας Γραφάς και ότι ο χαρακτήρ του απεστρέφετο την απάτην, ενώ με το ότι δεν απέπεμψε τον αναγγείλαντα εις αυτόν ταύτα, έδειξε την μεγάλην επιθυμίαν που είχε δια την έλευσιν του Χριστού. Διότι εσκέπτετο, ότι δυνατόν ο Φίλιππος να είχε κάμει λάθος ως προς τον τόπον.

Παρατήρησε επίσης και την άρνησίν του, πως την έχει κάμει σωφρόνως και με ποίον τρόπον ερωτά. Δεν είπε δηλαδή, «Κανέν καλόν δεν προέρχεται από την Γαλιλαίαν», αλλά, «Είναι δυνατόν από την Ναζαρέτ να προέλθη κάτι καλόν;». Ήτο δε ο Φίλιππος πάρα πολύ συνετός. Διότι, όταν ο Ναθαναήλ απορή, δεν αγανακτεί ούτε στενοχωρείται, άλλ’ επιμένει, επειδή θέλει να οδηγήση τον άνδρα εις τον Χριστόν και να δείξη εις ημάς από την αρχή την αρμόζουσαν αποστολικήν σταθερότητα. Δι’ αυτό και ο Χριστός λέγει: «Να ένας αληθινά Ισραηλίτης, εις τον οποίον δεν υπάρχει δόλος». Ώστε υπάρχει και ψευδής Ισραηλίτης. Άλλ’ αυτός δεν είναι τοιούτος. Διότι η κρίσις του, λέγει, είναι αδέκαστος και δεν λέγει τίποτε προς ευχαρίστησιν ή προς δυσαρέσκειαν. Και οι Ιουδαίοι ακόμη, όταν ηρωτήθησαν, πού εγεννήθη ο Χριστός, είπαν ότι εγεννήθη εις την Βηθλεέμ και προσεκόμισαν την εξής απόδειξιν: «Και συ, Βηθλεέμ, δεν είσαι καθόλου μικροτέρα μεταξύ των αρχηγών του Ιούδα». Άλλ’ εκείνοι μεν εχρησιμοποίουν αυτήν την μαρτυρίαν, πριν ιδούν τον Χριστόν. Όταν όμως είδαν αυτόν, απέκρυψαν την μαρτυρίαν από φθόνον λέγοντες: «Δεν γνωρίζομεν από πού κατάγεται αυτός».8

Άλλ’ ο Ναθαναήλ δεν ωμίλησε κατ’ αυτόν τον τρόπον, αλλά την γνώμην που είχε σχηματίσει από την αρχήν περί του Χριστού, αυτήν διετήρει συνεχώς, ότι δηλ. δεν κατάγεται από την Ναζαρέτ. Πώς λοιπόν οι προφήται ονομάζουν αυτόν Ναζωραίον; Από το ότι ανετράφη και έμεινεν εκεί. Το να ειπή λοιπόν, Δεν είμαι από την Ναζαρέτ, όπως σε επληροφόρησεν ο Φίλιππος, άλλ’ από την Βηθλεέμ, το άφησεν, ώστε να μη κάμη αμέσως τον λόγον αμφισβητήσιμον. Εκτός όμως αυτού και αν ακόμη τον έπειθε, πάλιν αυτό δεν θα του έδιδεν ικανοποιητικήν απόδειξιν, ότι αυτός είναι ο Χριστός. Διότι, τι ημπόδιζε και αν δεν ήτο Χριστός, να κατάγεται από την Βηθλεέμ, όπως και οι άλλοι, που είχον γεννηθή εκεί; Αυτό λοιπόν το αφήνει κατά μέρος κα κάμνει εκείνο, που ημπορεί να προσελκύση αυτόν εις την πίστιν. Αποδεικνύει δηλαδή, ότι ήτο παρών, όταν αυτοί συνεζήτουν. Διότι, όταν ο Ναθαναήλ ηρώτησε «Από πού με γνωρίζεις», του απήντησε: «Σε είδα κάτω από την συκήν, πριν σε καλέση ο Φίλιππος».

Βλέπε άνθρωπον σταθερόν και βέβαιον. Διότι, όταν ο Χριστός είπε «Να ένας αληθινά Ισραηλίτης», δεν εκολακεύθη από τους επαίνους, ούτε παρεσύρθη από τα εγκώμια, αλλά ζητεί επιμόνως και ερευνά με μεγαλυτέραν ακρίβειαν και θέλει να μάθη κάτι το σαφές. Και ο μεν Ναθαναήλ εξήταζεν ακόμη ως άνθρωπος, ο δε Ιησούς απήντησεν ως Θεός. Διότι είπεν «Από επάνω σε γνωρίζω», την δε σωφροσύνην του χαρακτήρος του δεν την είχε παρακολουθήσει ως άνθρωπος, αλλά την εγνώρισεν από επάνω ως Θεός.

Και προσέθεσε «Τώρα σε είδα κάτω από την συκήν», όταν δεν ήτο κανείς άλλος παρών εκεί, αλλά ήτο μόνον ο Φίλιππος και ο Ναθαναήλ και όλα αυτά τα είπαν ιδιαιτέρως. Δι’ αυτό ακριβώς ελέχθη, ότι «Όταν είδεν αυτόν από μακρυά, είπεν: Να ένας αληθινός Ισραηλίτης», δια να μάθη ο Ναθαναήλ, ότι πριν ακόμη πλησιάση ο Φίλιππος, ο Χριστός έλεγεν ήδη αυτά, ώστε η μαρτυρία να μη προκαλέση υποψίαν. Δι’ αυτό είπε και τον καιρόν και τον τόπον και το δένδρον. Διότι, εάν έλεγε μόνον, Σε είδα, πριν σε πλησιάση ο Φίλιππος, ίσως υπωπτεύετο, ότι αυτός είχε στείλει τον Φίλιππον και θα ήτο ανάξιον λόγου. Τώρα όμως με το να ειπή τον τόπον, εις τον οποίον ευρίσκετο, όταν τον εκάλεσεν ο Φίλιππος, καθώς και το όνομα του δένδρου και τον χρόνον της συζητήσεως, απέδειξεν, ότι η προαναγγελία ήτο αναμφισβήτητος.

Και δεν εδήλωσεν μόνον την προαναγγελίαν, αλλά και με άλλον τρόπον εδίδαξε τον Ναθαναήλ. Υπενθύμισε δηλαδή εις τον Ναθαναήλ εκείνα που ελέχθησαν τότε, όπως δηλ. «Από την Ναζαρέτ δύναται να προέλθη κάτι καλόν;», δια το οποίον μάλιστα με μεγαλυτέραν διάθεσιν εδέχθη αυτόν και ότι, ενώ αυτός είχεν ειπεί αυτά, δεν τον απεδοκίμασεν, άλλ’ αντιθέτως τον επήνεσε και τον εθαύμασε. Δι’ αυτό και ο Ναθαναήλ εξ αυτού επίστευσεν, ότι πράγματι ήτο ο Χριστός και εκ της προφητείας και εκ του ότι είχεν εξετάσει με ακρίβειαν την γνώμην αυτού, το οποίον απεδείκνυεν, ότι εκείνος εγνώριζε και όσα είχεν εις τον νουν του. Και μάλιστα και δια το ότι είπεν, όσα ο ίδιος επίστευεν, όχι μόνον δεν τον εμέμφθη αλλά και τον επήνεσε. Και είπε μεν, ότι τον εκάλεσεν ο Φίλιππος, τι όμως συνεζήτησε με αυτόν και τι αυτός με εκείνον, το παρέλειψε, δια ν’ αφήση ήσυχον την συνείδησίν του και επειδή δεν ήθελε να ελέγξη αυτόν περισσότερον.

Τι συνέβη λοιπόν; Πριν καλέση τον Φίλιππον είδεν αυτόν μόνον και δεν τον είχε ιδεί προηγουμένως με τον ακοίμητον εκείνον οφθαλμόν του; Τον είχεν ιδεί και κανείς δεν ημπορεί να αντείπη. Αλλά έπρεπε πρώτα να λεχθή αυτό, δια το οποίον υπήρχεν απόλυτος ανάγκη. Τι έκαμε λοιπόν εκείνος; Επειδή είχε λάβει αναμφισβήτητον απόδειξιν της προγνώσεως, ήλθεν εις την ομολογίαν δηλώνων και την μεταμέλειάν του δια την προηγουμένην αγργοπορίαν και την ευσέγειάν του δια την μετά ταύτα συγκατάθεσιν. Διότι, λέγει ο Ευαγγελιστής, απήντησε και είπεν εις αυτόν: «Διδάσκαλε, συ είσαι ο Υιός του Θεού, συ είσαι ο βασιλεύς του Ισραήλ».9

Είδες ψυχήν, που εγέμισεν όλη από χαράν και πού δια των λόγων περιπτύσσεται τον Ιησούν; Συ είσαι, του λέγει, εκείνος που περιμένομεν, εκείνος που ζητούμεν. Είδες, πώς εκπλήσσεται, πώς θαυμάζει, πώς σκιρτά και πηδά από χαράν; Έτσι πρέπει να χαίρωμεν και ημείς, που ηξιώθημεν να γνωρίσωμεν τον Υιόν του Θεού. Να χαίρωμεν δε, όχι μόνον κατά διάνοιαν, αλλά και ν’ αποδεικνύωμεν αυτό εμπράκτως. Τι δε είναι ίδιον των χαιρόντων; Να πείθωνται εις εκείνον με τον οποίον εγνωρίσθησαν. Έργον δε των πειθομένων είναι, το να κάμνουν εκείνα, που θέλει αυτός. Διότι, αν πρόκειται να πράττωμεν όσα τον εξοργίζουν, από πού θα φανή ότι χαίρομεν; Δεν βλέπετε και εις τας οικίας, όταν κάποιος υποδέχεται κάποιον από τους προσφιλείς του, πώς τα κάμνει όλα με χαράν, τρέχων επάνω – κάτω και αν είναι ανάκγη να διαθέση όλα τα υπάρχοντα, χωρίς να φείδεται κανενός, ώστε να ευχαριστήση τον φιλοξενούμενον; Εάν δε κάποιος, ενώ προσκαλεί, δεν υπακούη και δεν κάμνη εκείνα που ευχαριστούν αυτόν και αν μυρίας φοράς λέγη, ότι χαίρει δια την παρουσίαν του, ποτέ δεν θα γίνη πιστευτός από τον φιλοξενούμενον. Διότι αυτό πρέπει να αποδεικνύεται με τα έργα.

Επειδή λοιπόν και ο Χριστός ήλθε προς ημάς, ας δείξωμεν ότι χαίρομεν και ας μη κάμνωμεν κανέν από όσα τον εξοργίζουν. Ας στολίσωμεν την οικίαν, εις την οποίαν εισήλθε. Διότι αυτό είναι έργον των ανθρώπων, που χαίρουν. Ας παραθέσωμεν γεύμα, το οποίον θέλει να φάγη. Διότι αυτό είναι έργον των ανθρώπων, που ευφραίνονται. Ποίον δε είναι αυτό το γεύμα; Ο ίδιος το λέγει: «Ιδική μου τροφή είναι να εκτελέσω το θέλημα, εκείνου που με έστειλε».10 Ας θρέψωμεν λοιπόν αυτόν που πεινά και ας δώσωμεν ύδωρ εις αυτόν που διψά. Και αν του δώσης ποτήριον κρύου ύδατος, το δέχεται. Διότι σε αγαπά. Τα δε δώρα των φίλων και αν κατά τύχην είναι μικράς αξίας, εις εκείνον που αγαπά μεγάλα φαίνονται. Μόνον εσύ να μη φανής οκνηρός. Και αν καταθέσης δύο οβολούς, δεν τους αρνείται, αλλά ως μεγάλον πλούτον τους δέχεται. Επειδή δηλαδή δεν έχει ανάγκην από τίποτε και δεν λαμβάνει ταύτα από ανάγκην, δικαίως όχι από το μέτρον των προσφερομένων, άλλ’ από την διάθεσιν του δωρίζοντος εξετάζεται το παν. Μόνον δείξε, ότι τον αγαπάς που ήλθεν, ότι κάμνεις τα πάντα προς χάριν του και ότι χαίρεις δια την παρουσίαν του.

Βλέπε, ποίαν διάθεσιν έχει αυτός προς εσέ. Ήλθε προς χάριν σου και δια σε παρέδωσε την ζωήν του. Και κατόπιν όλων αυτών δεν αρνείται να παρακαλή δι’ εσέ. «Διότι, λέγει ο Απόστολος, υπέρ του Χριστού κάμνομεν πρεσβείαν, ώστε να παρακαλή τον Θεόν δι’ ημάς». Και ποίος είναι τόσον παράλογος, λέγει, ώστε να μη αγαπά τον Κύριόν του; Αυτό λέγω και εγώ και γνωρίζω, ότι ο καθένας από σας δεν θα ημπορέση να αρνηθή αυτό και με τον λόγον και με την σκέψιν. Και όχι μόνον με τα λόγια, αλλά και με τα έργα θέλει να φαίνεται εκείνος που αγαπάται. Διότι αν μόνον λέγωμεν αυτό, δεν κάμνωμεν όμως εκείνα, που θέλουν αυτοί, που αγαπώμεν, τότε το πράγμα είναι γελοίον, όχι μόνον δια τον Θεόν, αλλά και δια τους ανθρώπους.

Επειδή λοιπόν το να ομολογή κανείς μόνον με λόγια, με τας πράξεις δε να κάμνη τα αντίθετα, δεν είναι μόνον ανωφελές, αλλά και επιζήμιον δι’ ημάς, παρακαλώ να αποδείξωμεν την ομολογίαν με τα έργα, δια να τύχωμεν της εκ μέρους του ομολογίας κατά την ημέραν εκείνην, όταν θα ομολογή εις τον Πατέρα τους αξίους εν Χριστώ Ιησού του Κυρίου ημών, δια του οποίου και μετά του οποίου η δόξα του Πατρός, άμα τω Αγίω Πνεύματι, νυν και αεί και εις τους αιώνας των αιώνων. Αμήν.

**ΥΠΟΣΗΜΕΙΩΣΕΙΣ.**

1. Ιω. 1, 44-45.
2. Πρόκειται περί παροιμίας, που εχρησιμοποίουν οι αρχαίοι Έλληνες και οι Εβραίοι.
3. Ματθ. 7,8.
4. Ιω. 1, 45.
5. Ιω. 1, 46.
6. Ιω. 1, 48.
7. Μιχ. 5,2. Ματθ. 2, 6. Ιω. 7, 42.
8. Ιω. 9, 29.
9. Ιω. 1, 50.
10. Ιω. 4, 54.

Η/Υ επιμέλεια: Ελένης Χρήστου, Σοφίας Μερκούρη.